b'\n_START_ARTICLE_\nEija-Liisa Ahtila\n_START_SECTION_\nOpinnot\n_START_PARAGRAPH_\nEnnen taideopintojaan ja niiden rinnalla Ahtila opiskeli oikeustiedett\xc3\xa4 Helsingin yliopistossa 1980\xe2\x80\x931985. H\xc3\xa4n opiskeli Vapaassa taidekoulussa 1981\xe2\x80\x931984 ja London College of Printingiss\xc3\xa4 1990\xe2\x80\x931991._NEWLINE_Vuosina 1994\xe2\x80\x931995 Ahtila opiskeli Yhdysvalloissa Los Angelesissa UCLA:ssa (Certificate Program, Film, TV, Theater and Multimedia Studies) ja samaan aikaan American Film Institutessa (Advanced Technology Program -erikoiskursseja).\n_START_SECTION_\nSuomessa\n_START_PARAGRAPH_\nAhtilan ensimm\xc3\xa4inen yksityisn\xc3\xa4yttely oli Kluuvin galleriassa vuonna 1991. Vuonna 1996 h\xc3\xa4nell\xc3\xa4 oli n\xc3\xa4yttely Kaapelin galleriassa. Kev\xc3\xa4\xc3\xa4ll\xc3\xa4 2002 Kiasmassa oli esill\xc3\xa4 Ahtilan suuri yksityisn\xc3\xa4yttely Kuviteltuja henkil\xc3\xb6it\xc3\xa4 ja nauhoitettuja keskusteluja. Sama n\xc3\xa4yttely n\xc3\xa4htiin my\xc3\xb6hemmin muun muassa Lontoon Tate Modernissa. Vuonna 2010 Ahtilan t\xc3\xb6it\xc3\xa4 oli esill\xc3\xa4 Galleria Heinossa Helsingiss\xc3\xa4. Huhtikuusta syyskuuhun 2013 h\xc3\xa4nen t\xc3\xb6it\xc3\xa4\xc3\xa4n oli esill\xc3\xa4 laajassa Rinnakkaiset maailmat -yksityisn\xc3\xa4yttelyss\xc3\xa4 Kiasmassa._NEWLINE_Ahtilan n\xc3\xa4yttelyit\xc3\xa4 on Suomessa melko harvoin. 26. syyskuuta 2015 \xe2\x80\x93 31. tammikuuta 2016 H\xc3\xa4meenlinnan taidemuseossa oli esill\xc3\xa4 n\xc3\xa4yttely, joka sis\xc3\xa4lsi Ahtilan teoksia 1990-luvulta alkaen.\n_START_SECTION_\nUlkomailla\n_START_PARAGRAPH_\nAhtilan ensimm\xc3\xa4inen yksityisn\xc3\xa4yttely ulkomailla oli Tukholmassa vuonna 1996 Index-galleriassa. Vuodesta 1997 h\xc3\xa4nell\xc3\xa4 on ollut n\xc3\xa4yttelyit\xc3\xa4 monissa Euroopan maissa, Pohjois-Amerikassa, Japanissa, Uudessa-Seelannissa ja Meksikossa._NEWLINE_Syksyll\xc3\xa4 2006 Ahtilalla oli yksityisn\xc3\xa4yttely New Yorkin modernin taiteen museossa MoMA:ssa. H\xc3\xa4nen yksityisn\xc3\xa4yttelyit\xc3\xa4\xc3\xa4n on j\xc3\xa4rjestetty muun muassa my\xc3\xb6s Berliinin Neue Nationalgaleriessa (2000), Lontoon Tate Modernissa (2002) ja Pariisin Jeu de Paumessa (2008). Vuonna 2006 British Film Institute julkaisi Ahtilan kaikki elokuvat ja niiden k\xc3\xa4sikirjoitukset DVD-kokoelmana The Cinematic Works of Eija-Liisa Ahtila._NEWLINE_Kev\xc3\xa4\xc3\xa4ll\xc3\xa4 2012 Ahtilalla oli n\xc3\xa4yttely Parallela v\xc3\xa4rldar Tukholman Moderna museetissa. N\xc3\xa4yttely sai ylist\xc3\xa4vi\xc3\xa4 arvioita. Esimerkiksi Dagens Nyheterin kriitikon mukaan Ahtila kehittyy koko ajan paremmaksi, ja h\xc3\xa4nen Algerian sodan aikaisia tapahtumia k\xc3\xa4sittelev\xc3\xa4 teoksensa Miss\xc3\xa4 on miss\xc3\xa4? teki erityisen voimakkaan vaikutuksen.\n_START_SECTION_\nPalkinnot ja tunnustukset\n_START_PARAGRAPH_\nAhtilalle on my\xc3\xb6nnetty useita kotimaisia ja ulkomaisia taidepalkintoja ja apurahoja. Vuonna 1990 h\xc3\xa4n sai Tampereen taidemuseon Vuoden nuori taiteilija -palkinnon. Ahtila voitti Tampereen lyhytelokuvajuhlilla alle 30-minuuttisten sarjan p\xc3\xa4\xc3\xa4palkinnon vuonna 1997 teoksella T\xc3\xa4n\xc3\xa4\xc3\xa4n ja vuonna 2000 elokuvalla Lohdutusseremonia. Vuonna 2000 h\xc3\xa4n sai eurooppalaisen 50\xc2\xa0000 euron arvoisen The Vincent -taidepalkinnon. Vuonna 2006 Ahtila sai toisena voittajana yhden maailman suurimmista kuvataidepalkinnoista, Cardiffissa jaetun 40\xc2\xa0000 punnan arvoisen Artes Mundi -palkinnon._NEWLINE_Ahtilalle my\xc3\xb6nnettiin Pro Finlandia -mitali vuonna 2005 ja Prinssi Eugenin mitali vuonna 2008. Vuonna 2009 h\xc3\xa4n sai 49-vuotiaana akateemikon arvonimen kaikkien aikojen nuorimpana Suomessa. H\xc3\xa4net nimitettiin vuonna 2013 perustetun Taideneuvoston j\xc3\xa4seneksi kaudeksi 2013\xe2\x80\x932016.'